CELEX: 32020R2237
Language: ro
Date: 2020-08-13 00:00:00
Title: Regulamentul delegat (UE) 2020/2237 al Comisiei din 13 august 2020 de modificare a Regulamentului delegat (UE) 2020/3 în ceea ce privește derogarea de la dimensiunea minimă de referință pentru conservare pentru scoicile Venus (Venus spp.) în anumite ape teritoriale ale Italiei

28.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 436/1
               
            
         REGULAMENTUL DELEGAT (UE) 2020/2237 AL COMISIEI
         din 13 august 2020
         de modificare a Regulamentului delegat (UE) 2020/3 în ceea ce privește derogarea de la dimensiunea minimă de referință pentru conservare pentru scoicile Venus (Venus spp.) în anumite ape teritoriale ale Italiei
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 15 alineatul (6),
         având în vedere Regulamentul (UE) 2019/1241 al Parlamentului European și al Consiliului din 20 iunie 2019 privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006 și (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului (2), în special articolul 15 alineatul (2),
         având în vedere Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană, de modificare a Regulamentului (CEE) nr. 2847/93 și de abrogare a Regulamentului (CE) nr. 1626/94 (3), în special articolul 15a,
         întrucât:
         
                     (1)
                  
                  
                     Regulamentul (UE) nr. 1380/2013 are ca obiectiv eliminarea treptată a capturilor aruncate înapoi în mare în cadrul activităților de pescuit ale Uniunii prin introducerea unei obligații de debarcare pentru capturile de specii care fac obiectul unor limite de captură și, în Marea Mediterană, pentru capturile de specii care fac obiectul unor dimensiuni minime.
                  
               
                     (2)
                  
                  
                     În conformitate cu articolul 15 alineatul (1) litera (d) din Regulamentul (UE) nr. 1380/2013, obligația de debarcare pentru pescuitul de specii demersale în Marea Mediterană se aplică cel târziu de la 1 ianuarie 2017 pentru speciile care definesc activitățile de pescuit și cel târziu de la 1 ianuarie 2019 pentru toate celelalte specii.
                  
               
                     (3)
                  
                  
                     Planurile privind aruncarea capturilor înapoi în mare adoptate de Comisie în temeiul Regulamentului (UE) nr. 1380/2013 pot conține specificațiile menționate la articolul 15 alineatul (5) literele (a)-(e) din Regulamentul (UE) nr. 1380/2013, inclusiv stabilirea unor dimensiuni minime de referință pentru conservare („DMRC”).
                  
               
                     (4)
                  
                  
                     Articolul 15a din Regulamentul (CE) nr. 1967/2006 și articolul 15 alineatul (2) din Regulamentul (UE) 2019/1241 abilitează Comisia să stabilească, în scopul adoptării planurilor privind aruncarea capturilor înapoi în mare și în ceea ce privește speciile care fac obiectul obligației de debarcare, o dimensiune minimă de referință pentru conservare, în vederea asigurării protecției puietului de organisme marine. În conformitate cu aceste articole, dimensiunile minime de referință pentru conservare pot deroga, atunci când este cazul, de la dimensiunile stabilite în anexa IX la Regulamentul (UE) 2019/1241.
                  
               
                     (5)
                  
                  
                     Regulamentul delegat (UE) 2020/3 al Comisiei (4) a instituit un plan privind aruncarea capturilor înapoi în mare pentru scoicile Venus (Venus spp.) în apele teritoriale ale Italiei de la 1 ianuarie 2020 până la 31 decembrie 2022, în urma unei recomandări prezentate de Italia, după consultarea Consiliului consultativ pentru Marea Mediterană, luând în considerare avizul CSTEP și intrarea în vigoare a Regulamentului (UE) 2019/1241. Cu toate acestea, aplicarea unei dimensiuni minime de referință pentru conservare reduse, de 22 mm, pentru scoicile Venus a fost limitată la un an, până la 31 decembrie 2020. În același timp, excepția legată de rata de supraviețuire ridicată pentru capturile de scoici Venus sub nivelul DMRC a fost acordată până la 31 decembrie 2022.
                  
               
                     (6)
                  
                  
                     Italia este singurul stat membru cu un interes direct de gestionare în ceea ce privește pescuitul scoicilor Venus în apele teritoriale ale Italiei din subzonele geografice 9, 10, 17 și 18 ale CGPM. La 2 martie 2020, Italia a prezentat o recomandare comună prin care a solicitat prelungirea până la 31 decembrie 2022 a derogării pentru DMRC prevăzute în Regulamentul delegat (UE) 2020/3 pentru stocul de scoici Venus.
                  
               
                     (7)
                  
                  
                     Recomandarea comună prezentată de Italia a fost revizuită de către CSTEP (CSTEP 20-01) (5) în lumina obiectivelor și a țintelor prevăzute la articolele 3 și 4 din Regulamentul (UE) 2019/1241.
                  
               
                     (8)
                  
                  
                     CSTEP a remarcat că distribuția frecvențelor de lungime (2017-2019) prezentată în noua recomandare comună sugerează că, de la prima punere în aplicare în 2017, în temeiul Regulamentului delegat (UE) 2016/2376 al Comisiei (6), a DMRC reduse (de la 25 mm la 22 mm), a fost observată o creștere a abundenței specimenelor de peste 22 mm în stoc în anumite zone din regiunea Marche. Totodată, CSTEP a concluzionat că starea stocurilor pare stabilă sau îmbunătățită în zonele pentru care sunt disponibile suficiente informații. CSTEP concluzionează că planul de gestionare include dispoziții care, cel mai probabil, sunt mai eficace pentru gestionarea ratelor de exploatare a populațiilor de scoici Venus decât condițiile predominante înainte de 2017. În plus, CSTEP a concluzionat că, având în vedere faptul că DMRC redusă pentru scoicile Venus este mai mare decât dimensiunea pentru primul stadiu al maturității (raportată între 15 și 17 mm), aceasta nu este susceptibilă să afecteze capacitatea de reproducere a stocului și este de natură să aibă un efect redus asupra ratei de exploatare a puietului.
                  
               
                     (9)
                  
                  
                     Comisia consideră, pe baza informațiilor care i-au fost puse la dispoziție, în această etapă, în recomandarea comună și în evaluările CSTEP (CSTEP 19-02 și 20-01), că derogarea de la DMRC este conformă cu obiectivele de exploatare sustenabilă a stocului de scoici Venus în apele teritoriale italiene. Deși CSTEP observă că informațiile cu privire la regiunea Marche și regiunea Puglia au fost mai puțin complete, Comisia consideră că structura populației de scoici Venus din aceste regiuni s-a îmbunătățit în ultimii doi ani și că există dovezi ale unei rate bune de recrutare. Comisia consideră că, întrucât DMRC redusă propusă pentru scoicile Venus este mai mare decât dimensiunea pentru primul stadiu al maturității (raportată între 15 și 17 mm), este probabil ca aceasta să aibă un efect redus asupra ratei de exploatare a puietului, respectându-se astfel articolul 18 din Regulamentul (UE) 2019/1241. DMRC mai redusă a contribuit, de asemenea, la scăderea impactului activității de pescuit asupra ecosistemului marin, permițând o reducere semnificativă a zonei de utilizare a dragelor. Ca atare, DMRC redusă propusă pare să respecte cerințele stabilite pentru măsurile tehnice la articolele 15 și 18 din Regulamentul (UE) 2019/1241. Având în vedere concluziile de mai sus, este adecvat să se acorde derogarea solicitată până la data de 31 decembrie 2022. În plus, Comisia ia act de faptul că, în conformitate cu planul său național de gestionare, Italia va monitoriza îndeaproape stocurile de scoici Venus prin intermediul rapoartelor anuale care urmează să fie trimise Comisiei.
                  
               
                     (10)
                  
                  
                     Măsurile propuse în recomandarea comună sunt conforme cu articolul 18 alineatul (3) din Regulamentul (UE) nr. 1380/2013.
                  
               
                     (11)
                  
                  
                     Prin urmare, Regulamentul delegat (UE) 2020/3 trebuie modificat în consecință.
                  
               
                     (12)
                  
                  
                     Întrucât măsurile prevăzute de prezentul regulament au un impact direct asupra activităților economice legate de pescuit și asupra planificării sezonului de pescuit al navelor Uniunii, acesta trebuie să intre în vigoare imediat după publicarea sa,
                  
               ADOPTĂ PREZENTUL REGULAMENT:
         
            Articolul 1
            Modificarea Regulamentului delegat (UE) 2020/3
            La articolul 5 din Regulamentul delegat (UE) 2020/3, al treilea paragraf se elimină.
         
         
            Articolul 2
            Intrare în vigoare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 august 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 354 28.12.2013, p. 22.
         
            (2)  JO L 198, 25.7.2019, p. 105.
         
            (3)  JO L 409, 30.12.2006, p. 11.
         
            (4)  Regulamentul delegat (UE) 2020/3 al Comisiei din 28 august 2019 de stabilire a unui plan privind aruncarea capturilor înapoi în mare pentru scoicile Venus (Venus spp.) din anumite ape teritoriale ale Italiei (JO L 2, 6.1.2020, p. 1).
         
            (5)  Comitetul științific, tehnic și economic pentru pescuit (CSTEP) – Raportul celei de-a 63-a sesiuni plenare – Procedură scrisă (PLEN-20-01). Oficiul pentru Publicații al Uniunii Europene, Luxemburg, 2020, ISBN 978-92-76-18117-0, doi:10.2760/465398, JRC120479https://stecf.jrc.ec.europa.eu/documents/43805/2660523/STECF+PLEN+20-01.pdf/262e4bef-ca24-4ce7-b0cb-b95f67e1538f
         
            (6)  Regulamentul delegat (UE) 2016/2376 al Comisiei din 13 octombrie 2016 de stabilire a unui plan privind aruncarea capturilor înapoi în mare pentru moluștele bivalve Venus spp. din apele teritoriale ale Italiei (JO L 352, 23.12.2016, p. 48).